Louise Schack Elholm (V), 2013-04-05:
Historierne var rene tragedier og endte ofte med dybt forgældede foreninger og mennesker.
Det er rigtig kedeligt, når folk ender i denne situation, og det er sket for andre end blot andelsboligejere under højkonjunkturen, altså de gode tider.
Det skete også for landmænd, almindelige pensionsopsparere og sågar kommuner, der endte med at gamble deres penge væk i projekter, hvor de havde undervurderet risikoen.
Det konkrete problem med swaplån skyldes, at swaplånene er inkonvertible, ofte med løbetider på omkring 30 år.
At lånet er inkonvertibelt gør, at gældens værdi er afhængigt af renten, og da renten har været faldende, er gældens værdi steget, og det er, fordi renten ikke følger med ned, når man har et swaplån.
Det har skabt store problemer for nogle andelsboligselskaber.
Var renten derimod steget, havde de været så heldige at få barberet et pænt stykke af gælden.
Boligers økonomi er svær at gennemskue og kompliceret.
Det er baggrunden for, at Venstre hilser forslaget, der skal afhjælpe disse problemer, velkommen, men Venstre undrer sig over løsningsmodellen, for der er intet i dette lovforslag, der indikerer, at man rent faktisk får løst problemerne.
Lovforslaget udspringer fra Ministeriet for By, Bolig og Landdistrikters rapport, »Andelsboligforeningers anvendelse af lån med tilknyttede renteswapaftaler«, fra august 2012.
Konkret indeholder lovforslaget fire elementer: For det første medfører lovforslaget, at sælgers oplysningsforpligtelse skal udvides.
Lovforslaget giver ministeren en meget bred bemyndigelse til at bestemme, hvilke nøgleoplysninger der skal oplyses, og det er svært at gennemskue, hvad det egentlig indebærer.
Men der lægges op til, at det handler om referatet fra generalforsamlingen, formandstalen, vedligeholdelsesplan, energimærke og lignende.
For det andet indføres der med lovforslaget en oplysningspligt for finansielle virksomheder til andelsboligselskaberne.
Igen bemyndiges ministeren til at fastsætte de nærmere regler.
Målet er, at penge- og realkreditinstitutter, der har knyttet finansielle aftaler med en andelsboligforening, skal udlevere informationsmateriale til foreningen, men det er altså fuldstændig uklart, hvilken information det er.
Der gives altså to meget brede bemyndigelser til ministeren, og det gør det svært at kunne blive klog på, hvordan det vil fungere i praksis, udover at det uden tvivl vil gøre det mere kompliceret for andelsboligforeningerne og dermed få endnu flere foreninger til at opgive selv at drive andelsboligforeningen og i stedet søge administrationsselskaber.
For det tredje indføres der et 2-årigt forbud for en anden værdifastsættelse end anskaffelsesprisen fra det tidspunkt, andelsboligforeningen er stiftet, og til en privat udlejningsejendom er opkøbt til benyttelse af andelsboligforeningen.
Det betyder, at andelsboligforeningen i 2 år kun må fastsætte prisen efter anskaffelsesprisen.
I dag forholder det sig sådan, at en privat udlejningsejendom er mindre værd end en andelsboligforening på grund af lejereguleringen.
Så hvis man for fremtiden nødvendigvis skal vurdere en andelsbolig til samme pris som anskaffelsesprisen, undervurderer man reelt andelsboligforeningens værdi.
Venstre mener ikke, at der er behov for yderligere af den slags markedsregulering.
Dette tiltag er meget fornuftigt.
De fire elementer skal sikre en bedre gennemsigtighed.
Hensigten fejler altså ikke noget.
Tre ud af fire elementer er enten meget brede bemyndigelser til ministeren eller yderligere regulering af andelsboligmarkedet.
Dermed giver det ikke umiddelbart mere gennemsigtighed, men komplicerer lovgivningen uden sikkerhed for forbedring af gennemsigtigheden og bedre forståelse af de økonomiske udfordringer.
Lovforslaget har heller ikke reelle tiltag, der er målrettet swaplån.
Det virker besynderligt, at lovforslaget er lavet med baggrund i swapundersøgelsen, men ingen konkrete tiltag har i den retning.
Venstre vil derfor opfordre regeringen til at undersøge andelsboligmarkedet bredere og derefter lave en bred aftale på andelsboligmarkedet.
Venstre vil meget gerne være med til at finde løsninger på andelsboligmarkedet, så andelsbolighaverne kan være sikre på en mere holdbar løsning.
Ellers vil vi muligvis arbejde for en opdeling af lovforslaget.
Venstre kan ikke støtte det samlede lovforslag, som det ligger lige nu.